Toerismebedryf vry nou na plaaslike besoekers(Foto: LoveSouthAfrica/Facebook) Die toerismebedryf steier steeds en die algehele inkomste vir die sektor het met 72,9% gedaal in vergelyking met dieselfde tyd ŉ jaar gelede. Statistieke Suid-Afrika (StatsSA) het vandeesweek sy jongste syfers oor die stand van die land se verblyftoerisme bekend gemaak en dit skets weereens ŉ droewige prentjie van die verwoesting wat die Covid-19-pandemie en die gevolglike inperkingstyd in die eens florerende bedryf gesaai het. Hiervolgens het die getal toeriste wat in hotelle oorbly met amper die helfte gedaal. Daarom, meen kenners in die bedryf, is dit nou die gulde geleentheid vir plaaslike toeriste om munt te slaan uit andersins onbekostigbare toeristebestemmings. Die inkomste uit akkommodasie het in Januarie op ŉ jaargrondslag met 71,2% gedaal, die gevolg van ŉ daling van 58,1% in die getal verblyfeenhede wat verkoop is, asook ŉ daling van 31,2% in die gemiddelde inkomste wat uit só ŉ nag se verblyf verdien is. In Januarie vanjaar het alle soorte verblyf ŉ groot negatiewe inkomstesyfer op ŉ jaargrondslag getoon. Die grootste daling in inkomste is aangemeld deur hotelle (-77,3%) en sogenaamde ander akkommodasie (-61,5%). Inkomste uit akkommodasie het met 62,6% in die drie maande tot Januarie vanjaar gedaal, in vergelyking met dieselfde tydperk ŉ jaar tevore. Ook in hierdie geval was die grootste bydrae tot die daling hotelle (-67,3%) en “ander akkommodasie” (-55%). Die algehele inkomste wat in Januarie vanjaar uit oornagverblyf verdien is, is net meer as R630 miljoen, ŉ bedrag wat ŉ jaar tevore – voor die uitbreking van die pandemie in Suid-Afrika – op sowat R2,1 miljard gestaan het. (Foto: LoveSouthAfrica/Facebook) Terwyl talle Suid-Afrikaners volgens StatsSA oënskynlik steeds tuis bly en maar daar hul sente omdraai – en die bedryf nie op buitelandse besoekers kan steun nie – staan hotelle grootliks leeg. Volgens StatsSA was die besettingskoers van hotelle in Januarie ŉ skamele 14,8% waar dit in Desember verlede jaar minstens op 26% gestaan het. Woonwaparke en kampeerterreine het ŉ besettingskoers van 19,7%, gastehuise en -plase se besettingskoers staan op 15,2%, terwyl ander akkommodasie op 29,6% die beste vaar. Die gemiddelde besettingskoers vir die algehele bedryf was maar 18,8% en die inkomste wat in Januarie vanjaar in die algehele bedryf verdien is, staan op R1,1 miljard. Die syfers gee ŉ aanduiding van die enorme skade wat ŉ jaar lange afsonderingstydperk aan die bedryf aangerig het en plaaslike reisigers word deesdae al hoe meer met heelwat spesiale aanbiedinge gelok. (Foto: LoveSouthAfrica/Facebook) Gerrilene Fouché, bemarkingshoof van LekkeSlaap, sê daar is vir seker ŉ hernieude fokus op plaaslike toerisme. “Ons sien veral dat instansies soos luukse hotelle en lodges hul tariewe aansienlik aanpas om Suid-Afrikaners se sak te pas om sodoende toegang tot die plaaslike mark te verkry,” sê Fouché. Luukse verblyf of bestemmings wat vantevore vir die gewone Suid-Afrikaanse salaristrekker net ŉ droom sou wees, is sedertdien ook meer binne bereik. “Hoewel daar ŉ groot getal verblyfplekke in Suid-Afrika is wat hulle voorheen grootliks op hoë inkomstegroepe en buitelandse toerisme toegespits het, sien ons dat baie van hierdie plekke nou hul tariewe aanpas om die gemiddelde Suid-Afrikaanse gesin te lok,” sê Fouché. Sy sê daar is boonop reeds ŉ groot getal verblyfplekke wat reeds vir gemiddelde Suid-Afrikaners voorsiening maak en veral in die selfsorgmark is daar duisende sakpas-opsies landwyd. ŉ Afslag van meer as 30% op verblyf – soms word akkommodasie teen selfs die helfte van die normale bedrag aangebied – is nou glad nie ongehoord nie. “Dit is nou die ideale tyd vir Suid-Afrikaners om van die groot aantal spesiale tariewe gebruik te maak om vakansie-ervarings te geniet wat nie noodwendig voor die pandemie in hul prysklas sou val nie,” sê Fouché. Fouché sê hoewel daar enkele groot hotelgroepe in Suid-Afrika is wat oënskynlik ŉ kleiner verlies ly as hulle eerder heeltemal gesluit bly terwyl daar steeds ŉ gebrek aan buitelandse besoekers is, is dié instellings in die minderheid. Sy sê wanneer huidige syfers met dié van 2019 vergelyk word – verlede jaar hierdie tyd het die inperkingstyd reeds gegeld – is dit verbasend om te sien dat daar nou ŉ toename in besprekings ondervind word. “Hoewel ons besprekingsyfers vir Desember en Januarie effe laer vergelyk, sien ons dat Februarie en Maart aansienlik hoër besprekingsvlakke toon as in 2019.”